بلوچستان ءِ تیابدپی شھر گوادر ءَ ھواریں دمگ پسنی ءَ بجلی ءِ نہ بوگ ءِ سر ءَ زھرشانی، دگ بند، روانی مھتل بیتگ اَنت.
زھرشانی ءَ زالبولاں ھوار دگہ مردینانی ھم بازیں کچے ھوار اِنت، زھرشانی کنوکانی گوشگ اِنت کہ پسنی ءَ بازیں روچاں بجلی نیست چریشی ءِ سبب ءَ ما لاچار اِنت کہ دگاں بند بہ کن ایں.
آیانی گوشگ اِنت کہ ھردیں ما دگاں بند کن ایں گڑا ھما چندے دمانانی تہ ءَ بس بجلی شری ءِ سر ءَ پجینگ بیت اِنت پد ءَ مکران کیسکو وتی ھما ھادتاں یلو نہ کنت.
آیانی گوشگ اِنت مکران کیسکو ءَ یک رندے پد ءَ ایران ءِ نام گپتگ ءُ گُشتگ کہ ایران ءَ بجلی کم پیداک اِنت چریشی ءِ سبب ءَ مکران ءَ بجلی پُجگ ءَ نہ اِنت.
زھرشانی کنوکانی گوشگ اِنت مکران کیسکو ایران ءِ نام ءَ کارمرد کنت ءُ مھلوک ءِ زندگی چو تھاریں شپ ءَ اش کرتگ.
زھرشانی کنوکاں پسنی ءِ زیروپوائنٹ ءَ مزن شھدگ بند کرتگ ءَ نشتگ اَنت آیانی گوشگ اِنت وھدیکہ مھلوک برانز گپت گڑا کیسکو وتی بجلیاں شری ءِ سر ءَ دنت بلے اگاں پُر ایمنی ءِ بہ نند اِت گڑا مکران کیسکو وتی ھنراں ساز ایت اِنت.
آیانی گوشگ اِنت مکران کیسکو پہ زانت مکران ءَ بجلی نہ دیگ اِنت.
زانگ بہ بیت گوستگیں بازیں روچاں مکران ءِ دمگ کیچ ءُ پنجگور ءَ ھوار بازیں جاھاں بجلیانی بندش یکشل ءَ برجاہ اَنت.
مکران کیسکو ءِ واکدارانی گوشگ اِنت کہ ایران ءِ نیمگ ءَ بجلی بند کنگ بیتگ اَنت چریشی ءَ بجلی بند اَنت.
گوستگیں وھداں مکران ءِ مھلوک ءَ بجلیانی بندش ءِ ھلاپ ءَ زھرشانی کرتگ ءُ گُشتگ کہ مکران ءَ نیشنل گریڈ ءَ ھوار بہ کنت تانکہ مکران ءَ ھم کوراسی ھلاس بہ بیت، بلے دومی نیمگ ءَ کیسکو ءُ سرکار ءِ گامگیج گندگ بیگ ءَ نہ اَنت.
سرچمگ: دی بلوچستان پوسٹ